
Fylkesmannen i Oppland

Ringebu kommune

2630  Ringebu

Ramshytta gjeterlag

v/ Knut Rudidalen

2630 Ringebu

Deres referanse
Vår referanse
Vår dato


2004/5576  433.52  AJM


Iverksetting av betinget fellingstillatelse på jerv i Ringebu og Stor-Elvdal kommuner

Det vises til søknad om fellingstillatelse på jerv fra Ringebu kommune og Ramshytta gjeterlag, datert 24.08.04.

Ut fra de opplysninger fylkesmannen har mottatt, er 8-10 sau og lam funnet drept i området rundt Muen, i grenseområdet mellom Ringebu og Stor-Elvdal. SNO har undersøkt skadene og konkluderer med at minst 8 av dem er dokumentert eller antatt drept av jerv. Skadene ser ut til å være fra perioden 6.-20. august. Det opplyses i søknaden at det beiter ca 8 000 sau i Ramshytta gjeterlag sitt område. 

Søknaden er behandlet med hjemmel i Lov av 29. mai 1981 nr 38 om viltet (viltloven) og forskrift 30. juni 2000 nr 656 om forvaltning av bjørn, jerv, ulv og gaupe fastsatt ved Kgl. res. 30. juni 2000, samt direktoratet for naturforvaltning (DN) sitt brev av 03.06.04. Ifølge forskriften er det DN som kan gi fellingstillatelse på jerv og fastsette nærmere vilkår for en eventuell fellingstillatelse. I brev av 03.06.04. er fylkesmennene i Oppland, Akershus, Østfold, Vestfold, Buskerud og Telemark  gitt myndighet til å sette i verk fellingstillatelse på to jerv i 2004/2005. 

Det går fram av brevet fra DN at de betingende fellingstillatelsene ikke er en generell adgang til felling av rovdyr straks skade oppstår, men at avgjørelsen om en eventuell iverksettelse av felling skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning (jf §1). Ved utøvelsen av dette skjønnet skal det særlig tas hensyn til; størrelse og sammensetning av vedkommende rovviltbestand, områdets betydning som beitemark, skadenes omfang og utvikling og potensial for framtidige skader (jf §3). I tillegg, og særlig innenfor fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forbyggende tiltak for å begrense skadene (jf §2). 

Målet med en fellingstillatelse er ikke å regulere en rovviltbestand, men å felle bestemte individer, knyttet til bestemte situasjoner. Fellingstillatelsen skal være rettet mot det skadevoldende individ og tillatelsen skal være begrenset til et bestemt område, tidsrom og antall dyr.

Fylkesmannens vurdering

Fylkesmannen har i sin vurdering lagt vekt på det totale skadeomfanget, skaden sin konsentrasjon i tid og rom og området sin betydning som beiteområde, jf §3. Dette er vurdert opp mot det en vet om bestandssituasjonen for jerv og om forskriftens krav om differensiert forvaltning, jf §1. Bestandsstatus for jerv i Sør-Norge er bedre nå enn for få år siden, og bestanden regnes som levedyktig. Dette er også lagt til grunn i spørsmålet om felling. 

Fylkesmannen har vurdert andre forebyggende tiltak mot skader i området i henhold til § 2 i forskriften, og mener at framskutt sanking i dette området må vurderes umiddelbart, som et parallelt tiltak til skadefelling. Området rundt Muen er et kjent skadeområde, og må betraktes som et kronisk skadeområde for jerv. Selv om de meldte skadene i området så langt har et beskjedent omfang, er potensialet for ytterligere skader høyt og sterkt økende. Fylkesmannen har ved tidligere iverksettinger av felling i samme område (bl a 21.08.01.) skrevet: 


…... Ut fra dette finner fylkesmannen at det er grunnlag for å iverksette fellingstillatelse for et begrenset tidsrom, men at det samtidig bør planlegges framskutt og intensivert sanking. Området er et kjent og kronisk skadeområde og det er kjent at skadene tiltar kraftig etter 1. september. Med en slik grad av forutsigbarhet har dyreeier et klart ansvar for å iverksette nødvendige tiltak, og det mest aktuelle her er sanking av sauen.

Fylkesmannen vil umiddelbart ta kontakt med kommune/sankelag og rådgivende utvalg i rovviltforvaltningen (RUR), for å drøfte mulighetene for kompensasjon for akutt tidligsanking i dette området.  


Ut fra en totalvurdering av denne situasjonen opp mot forskriftens krav om differensiert forvaltning, har fylkesmannen kommet til at det er grunnlag for å iverksette felling av en (1) jerv i Ringebu, med hjemmel i forskriftens § 3. 

I tillegg til vilkårene i DN sitt brev av 03.06.04, stiller fylkesmannen følgende vilkår for tillatelsen:

1. Fellingsområdet er avgrenset slik: Langs fylkesgrensa mellom Hedmark og Oppland (og kommunegrense mellom Stor-Elvdal og Sør-Fron) vestover fra Atnsjøen til knutepunkt ved Rundhøa (1228), derfra langs grensa til Ringebu statsallmenning sørover til Flaksjøen, videre til Brennflya (1040) og videre sørover til denne krysser Friisveien øst for Øksendalen. Videre langs Friisveien østover til denne møter vei til Skjerdingen hotell. Så langs denne til den møter traktorvei til Mokjølen, og videre langs bilvei ned til Mogrenda og RV 219. Langs denne nordover til Enden og videre langs RV 27 til  Atnbrua. Så videre langs vestsiden av Atnsjøen til Holtet, og tilbake til fylkesgrensa mellom Oppland og Hedmark. 

2. Fellingstillatelsen gjelder for tidsrommet 25.08.04. kl 12.00 til 06.09.04. kl. 24.00.

3. Det skal kun benyttes våpen og ammunisjon som tilfredsstiller kravene til jakt på storvilt, jf Forskrift om utøvelse av jakt og fangst, fastsatt av direktoratet for naturforvaltning den 22. mars 2002.

4. Med hjemmel i viltlovens § 52, siste ledd, gir DN tillatelse til bruk av løs hund under

forsøk på felling dersom dette anses som aktuelt. Tillatelser etter bufeloven og/eller

reindriftsloven må innhentes av fellingsleder.

5. Alle tilfeller hvor dyr påskytes, såres eller felles skal uten opphold meldes til kommune, fylkesmann og nærmeste politimyndighet, jf pkt 4 og 5 i DN sitt brev, samt Forskrift om utøvelse av jakt og fangst, nr 150, 22. mars 2002. Ansvarlig fellingsleder skal rapportere daglig om fellingsforsøket til fylkesmannen, på telefon 61266063 eller 97737223.

6. Tillatelsen gis til kommunen/kommunalt oppnevnt jaktlag, jf fylkesmannens brev av 06.06.01. Det forutsettes at kommunen sørger for at samtlige involverte i fellingen får en kopi av denne tillatelsen, samt DN sitt brev av 03.06.04., før fellingsforsøket settes i gang. Fellingsleder er ansvarlig for at det foreligger liste over alle deltagere i fellingsforsøket. 

Det kan etter avtale gis kompensasjon for administrative utgifter på inntil 15 000 kr ved iverksetting av fellingstillatelsen første gang. Siden deltagelse i fellingsforsøket er frivillig,  gis det ikke kompensasjon eller lønn til deltagerne, og i kommuner hvor medlemmer i viltnemnd/fallviltnemd ønsker å delta, må dette skje på frivillig basis. 

Dette vedtaket kan påklages etter reglene i forvaltningsloven innen tre uker, jf vedlagte «Rett

til å klage over forvaltningsvedtak». En eventuell klage rettes til DN, men sendes via fylkesmannen. 

	
	

	Kristin Hille Valla
	Ellen-Birgitte Strømø

	
	 avdelingsdirektør


VEDLEGG

Kopi til:


Direktoratet for naturforvaltning




Lensmannen i Ringebu, 2630 Ringebu




Ringebu fjellstyre, 2630 Ringebu 




Stor-Elvdal kommune




Lensmannen i Stor-Elvdal, 2480 Koppang




Sollia fjellstyre, v/ Hans Bondal, 2476 Atna




SNO v/Esben Bø, Postboks 94, 2688 Lom




Oppland Bondelag



Oppland Bonde- og Småbrukarlag



Oppland Sau- og Geitalslag





Fylkesveterinæren for Hedmark og Oppland




Fylkesmannen i Hedmark, miljøvernavdelingen




Fylkesmannen i Sør-Trøndelag, miljøvernavdelingen




Fylkesmannen i Møre og Romsdal, miljøvernavdelingen




Fylkesmannen i Buskerud, miljøvernavdelingen







Rovviltkontakter i Oppland

Oppland Jeger- og fiskerforbund, Stortorget 1, Pb 124, 2601 Lillehammer



Naturvernforbundet i Oppland, Storgata 89, Pb 368, 2601 Lillehammer

WWF – Norge, Postboks 6784 St. Olavs plass N-0130 Oslo



Foreningen Våre Rovdyr, Postb 195 N-2150 Årnes 

                                 Folkeaksjonen for en ny rovviltpolitikk, Boks 40, 7701 Steinkjær

Fellesaksjonen For Ulv, v/Ener Borg, Konvallveien 34,  0875 Oslo

Fylkesmannen i Oppland, landbruksavdelingen

